
1. Semnarea protocoalelor de aderare la Alianţa Nord-Atlantică 

 

Cele şapte state invitate la summit-ul de la Praga din noiembrie 2002 să adere la NATO - Bulgaria, Estonia, Letonia, Lituania, România, Slovacia, Slovenia - au semnat, la 26 martie a.c., la Bruxelles, protocoalele de aderare în cadrul unei reuniuni extraordinare a Consiliului Nord-Atlantic. 

Miniştrii de externe ai statelor invitate au adresat în perioada ianuarie-martie 2003 scrisori de intenţie Secretarului general al NATO, la care au fost anexate calendarele individuale pentru finalizarea reformelor necesare pentru ca statele invitate să aibă o capacitate sporită de a contribui eficient la obiectivele Alianţei. 

Secretarul general al NATO, lordul George Robertson, a calificat, la 26 martie a.c., semnarea Protocoalelor de aderare la Alianţă de către cele şapte ţări europene, drept un alt pas important pe calea extinderii Alianţei, apreciind că este vorba de o "extindere de tip big-bang". "Sunt sigur că istoricii vor recunoaşte această decizie de a deschide uşile NATO ca fiind un punct de cotitură în construirea unei Europe reunite şi libere. O Europă unită în pace, democraţie şi valori comune, de la Marea Baltică şi până în Balcani, de la Oceanul Atlantic şi până la Marea Neagră. O Europă unită într-o legătură indestructibilă cu Statele Unite", a menţionat Secretarul general al NATO, care a dat asigurări că "uşa NATO va rămâne deschisă". "Aderarea la NATO implică apartenenţa la o echipă. Imensele beneficii pe care le oferă statutul de membru al NATO cer respectarea unor obligaţii importante din partea viitorilor noi membri. Noi suntem Alianţa viitorului", a subliniat lordul Robertson. 

În ceea ce priveşte principalul subiect de pe agenda internaţională, războiul din Irak, Secretarul general al Alianţei Nord-Atlantice a afirmat că actuala criză irakiană se află pe agenda NATO şi a precizat că, în prezent este examinată posibilitatea participării NATO, alături de alte organizaţii, precum ONU şi UE, la reconstrucţia Irakului. 

La rândul lor, Statele Unite au salutat semnarea protocoalelor de aderare la NATO de către cele şapte state din Europa Centrală şi de Est. 

"Statele Unite se alătură altor aliaţi din cadrul NATO pentru a saluta acest pas semnificativ către aderarea a şapte noi membri la Alianţa Nord-Atlantică", a declarat ambasadorul american la NATO, Nicholas Burns. "Semnarea acestor protocoale de aderare marchează încheierea solemnă a negocierilor între NATO şi cele şapte state, referitoare la responsabilităţile politice, militare şi juridice ale viitorilor membri ai Alianţei", a adăugat el. De asemenea, acesta a salutat contribuţia celor şapte state "la operaţiunile NATO de menţinere a păcii în Balcani şi la războiul împotriva terorismului".

Mesajul desprins în urma audierilor ce au avut loc la 27 martie a.c. în Comitetul pentru relaţii externe al Senatului american, la care au fost prezenţi ambasadorii celor şapte state invitate să adere la NATO, a fost acela că SUA rămân angajate în accelerarea procesului de extindere a Alianţei Nord- Atlantice, chiar şi în această perioadă dificilă marcată de războiul din Irak. 

În pledoaria sa pentru accelerarea procesului de integrare a acestor state, adjunctul ministrului american al apărării pentru afaceri europene şi euroasiatice, Robert Bradtke, a apreciat că o acţiune rapidă a Senatului SUA va demonstra aliaţilor actuali şi noilor aliaţi angajamentul american pentru crearea unei Alianţe mai puternice şi mai capabile, indiferent de diferenţele transatlantice care s-au semnalat în ultima perioadă. Oficialul american a subliniat că toate cele şapte ţări invitate la NATO au acţionat deja ca aliaţi de facto ai Alianţei, oferind asistenţă logistică trupelor americane şi participând activ la operaţiunile de menţinere a păcii din Balcani şi Afganistan, precum şi în războiul din Irak. 

Preşedintele subcomitetului pentru Europa al Comitetului pentru Relaţii Externe al Senatului, George Allen, care a prezidat audierile convocate imediat după semnarea Protocoalelor de aderare, a subliniat, la rândul său, progresele politice impresionante făcute de cele şapte ţări, estimând că aderarea acestora la NATO va consolida reformele lor interne, care au înregistrat deja evoluţii pozitive semnificative în direcţia îmbunătăţirii sistemelor politice, economice, juridice şi militare şi a stopării corupţiei, precum şi în domeniul protecţiei drepturilor omului şi a drepturilor minorităţilor. 

După semnarea protocoalelor de aderare la NATO a celor 7 ţări invitate va avea loc procedura de ratificare a acestora, în parlamentele din statele membre NATO. După încheierea procedurii de ratificare, Secretarul general al Alianţei va invita viitoarele noi ţări membre ale NATO să devină părţi ale Tratatului Nord-Atlantic. Ultima etapă a procesului de aderare la NATO o va reprezenta depunerea la Washington, de către Bulgaria, Estonia, Letonia, Lituania, România, Slovacia şi Slovenia, a instrumentelor de aderare la Alianţa Nord Atlantică, moment în care cele 7 state devin în mod oficial părţi ale Tratatului Nord-Atlantic şi, implicit, membre cu drepturi depline ale Alianţei Nord Atlantice. Aderarea va deveni oficială în mai 2004.

Canada este prima ţară membră a Alianţei care a ratificat, la 29 martie a.c., acordurile ce permit aderarea la NATO a celor şapte state din Europa Centrală şi de Est.

 

2. Situaţia din Coreea de Nord 

 

Liderii politici continuă să caute soluţii privind rezolvarea crizei provocate de relansarea programului nuclear de către Coreea de Nord. În acest context, la 30 martie a.c., ministrul japonez al apărării a declarat că lansarea unui atac preventiv împotriva Coreei de Nord nu ar reprezenta o încălcare a Constituţiei Japoniei dacă ar avea misiunea de a împiedica lansarea unei rachete nord-coreene asupra arhipelagului nipon. 

"Guvernul japonez a declarat în Parlament în anul 1958 că, în cazul în care nu există alte mijloace, nu poţi aştepta, în spiritul Constituţiei, să nu te aperi şi să mori", a apreciat, la rândul său, Shigeru Ishiba, directorul general al Agenţiei pentru Apărare. El a precizat că Japonia nu dispune de rachete balistice capabile să atingă Coreea de Nord şi că un atac preventiv ar putea fi lansat de forţele americane care garantează securitatea Japoniei. "Trebuie să vedem dacă această politică este corectă", a declarat acesta. 

Constituţia impusă Japoniei de Statele Unite după înfrângerea în cel de al doilea război mondial interzice declanşarea unui conflict armat, Japonia aflându-se sub "umbrela atomică americană" care îi garantează securitatea.

Programele nucleare şi programele de rachete capabile să atingă ţinte de pe teritoriul Japoniei au dat naştere unor dezbateri complexe privind vulnerabilitatea arhipelagului nipon. În acest context, directorul general al Agenţiei de Apărare a Japoniei, S. Ishiba şi omologul său sud-coreean Cho Young-Kil au ajuns, la 29 martie a.c., la un acord privind găsirea unei soluţii paşnice pentru criza provocată de relansarea programului nuclear al Coreei de Nord. 

Cu acest prilej, directorul general al Agenţiei de Apărare, S. Ishiba, şi premierul Coreei de Sud, Goh Kun, au confirmat importanţa unei coordonări strânse între Japonia, Coreea de Sud şi SUA în abordarea problemei rachetelor balistice ale RPDC. Astfel, oficialul nipon a declarat că RPDC poate îndrepta rachetele "Rodong" cu rază medie de acţiune spre Japonia, iar referitor la raportul diplomatic dintre părţile implicate în dispută, că "orice neconcordanţă în negocierile cu RPDC între Japonia, Coreea de Sud şi SUA nu va face decât să întărească poziţia de negociere a Coreei de Nord". 

În ceea ce priveşte poziţia Coreei de Sud, ministrul de externe al acestei ţări, Yoon Young-kwan, a cerut SUA să fie "mai pozitive şi mai flexibile" în a determina RPDC să poarte negocieri care să pună capăt programului nuclear nord-coreean.

Lansarea de către Japonia a primilor doi sateliţi de spionaj, în special pentru supravegherea eventualelor tiruri de rachete lansate de Coreea de Nord, i-a determinat pe liderii statului nord-coreean să declare că este vorba despre un act de ostilitate la adresa Coreei de Nord şi că ar putea relua testele cu rachete balistice blocate printr-un moratoriu unilateral, decretat în 1999. "Republica Populară Democrată Coreeană a avertizat deja Japonia că lansarea sateliţilor constituie un act de ostilitate faţă de Coreea de Nord şi o ameninţare gravă la adresa securităţii ţării noastre", a declarat purtătorul de cuvânt al Ministerului de Externe, adăugând că "întreaga responsabilitate pentru o nouă cursă a înarmărilor în Asia de Nord-Est revine Japoniei". 

Anterior, Coreea de Nord a declarat că Armata populară coreeană (KPA) se retrage din reuniunile regulate care sunt organizate împreună cu armata americană, la Panmunjom, în semn de protest faţă de manevrele trupelor americane şi sud-coreene din această ţară.

Conform unei părţi a analiştilor politici, mesajul avertizează că, dacă forţele americane continuă să antreneze peninsula coreeană către un război, aşa cum se întâmplă în prezent, încălcând în mod evident acordul de armistiţiu, KPA nu va avea altă soluţie decât să adopte noi măsuri importante din punct de vedere al armistiţiului, pentru propria sa apărare.

 

3. Rezoluţia ONU privind reluarea programului "petrol contra hrană" 

 

Consiliul de Securitate al ONU a votat în unanimitate, la 28 martie a.c., Rezoluţia 1472 al cărui text prevede reluarea programului umanitar "petrol în schimbul hranei" pentru Irak. 

Ambasadorul Germaniei la ONU, Guenter Kleuger, care a iniţiat proiectul de rezoluţie şi care a prezidat negocierile, a numit acest program "cel mai important program de asistenţă umanitară din istoria ONU" şi a afirmat, că aplicarea sa rapidă este crucială pentru prevenirea unui dezastru umanitar în Irak. După votarea rezoluţiei, diplomatul german a apreciat "spiritul de compromis care a făcut ca rezoluţia să fie adoptată în unanimitate". 

Rezoluţia atribuie Secretarului general al ONU, Kofi Annan, puterea de a adopta, în termen de 45 de zile, perioadă care poate fi extinsă dacă este cazul, deciziile necesare pentru ca programul să poată fi adaptat la situaţia existentă în Irak. Reluarea sa efectivă va depinde, însă, de condiţiile de securitate existente la faţa locului. 

Programul umanitar al ONU "petrol contra hrană", care asigură condiţiile minime de existenţă pentru 60% din populaţia irakiană, prin achiziţionare de produse de strictă necesitate din sumele obţinute prin vânzarea unei cantităţi de petrol stabilite periodic de Consiliul de Securitate al Naţiunilor Unite, a fost suspendat la data de 18 martie 2002, din cauza iminenţei declanşării războiului. 

Rezoluţia adoptată de către membrii Consiliului de Securitate al ONU menţionează termenul de "putere ocupantă" pentru forţele americano-britanice şi face referire la Convenţiile de la Geneva şi de la Haga, care atribuie puterii ocupante "responsabilitatea ultimă" în ceea ce priveşte soarta şi supravieţuirea civililor. SUA s-au opus vehement menţionării acestor termeni în versiunea finală a proiectului de rezoluţie. 

Cu toate acestea, purtătorul de cuvânt al Casei Albe, Ari Fleischer, a declarat că preşedintele George W. Bush îşi exprimă întreaga gratitudine pentru votarea rezoluţiei de către Consiliul de Securitate al ONU. 

Anterior, mai multe state membre ale Consiliului de Securitate afirmaseră că susţin reluarea acestui program. Printre acestea figurau Germania, care a propus proiectul de rezoluţie, Marea Britanie, Franţa, Bulgaria, Chile, Spania şi Mexic. 

Ministrul irakian al informaţiilor, Mohammad Said al-Sahhaf, a afirmat, la 29 martie a.c., că ţara sa respinge noua rezoluţie privind programul umanitar "petrol contra hrană", adoptată în cadrul Consiliul de Securitate al ONU. "Numai Irakul poate administra acest program. Ei au distrus Rezoluţia 986 a Consiliului de Securitate votată în aprilie 1995 care a lansat acest program, suspendat la 18 martie a.c. înainte de începerea războiului în Irak", a declarat ministrul irakian, adăugând că deciziile care nu sunt aprobate de guvernul irakian nu pot fi aplicate. 

Pe de altă parte, oficiali irakieni au confirmat, la 27 martie a.c., că ajutoare umanitare, compuse din medicamente şi produse alimentare, au început să vină în Irak, în cadrul programului "petrol contra hrană", dar s-au pronunţat ferm împotriva ideii de creare a unor tabere de refugiaţi la distanţe mari de capitala irakiană. 

În acest context, ambasadorul irakian la Moscova, Abbas Khalaf, a declarat că tabăra de refugiaţi creată de Rusia în localitatea Kermanshakhr este situată la 1200 km de Bagdad, apreciind că "o femeie irakiană cu un prunc în braţe ar avea nevoie de trei săptămâni ca să se deplaseze prin deşert pentru a ajunge în această tabără, iar în astfel de tabere irakienii, chiar dacă ar dori, nu s-ar duce". 

*

"Irakul va avea probabil nevoie de cea mai mare operaţiune umanitară din istorie pentru a hrăni întreaga sa populaţie, după intervenţia militară a SUA", a afirmat Trevor Rowe, purtătorul de cuvânt al Programului Alimentar Mondial (PAM), cea mai mare agenţie de ajutor alimentar din lume. Potrivit acestuia, PAM va trebui să asigure hrană pentru circa 27 de milioane de persoane, cât numără populaţia Irakului. Trevor Rowe a estimat la un miliard de dolari costul acestui program, ce ar urma să se deruleze pe o perioadă de şase luni. 

 

4. Reuniunile Comisiei Europene şi Parlamentului European 

 

La 26 martie a.c., Comisia Europeană a prezentat în cadrul unei reuniuni ce a avut loc la Bruxelles, parteneriatele de aderare revizuite pentru Turcia, Bulgaria şi România, precum şi propunerile sale de creştere a ajutoarelor financiare acordate de Uniunea Europeană pentru Turcia. 

Parteneriatele pentru aderare sunt adoptate de Consiliul Uniunii Europene la propunerea Comisiei. Aceste documente identifică o serie de obiective prioritare pe termen scurt şi mediu asupra cărora ţările candidate trebuie să-şi concentreze eforturile pentru a îndeplini criteriile de aderare la UE.

În cadrul reuniunii, Comisia Europeană a propus un parteneriat pentru aderare revizuit şi o creştere semnificativă a ajutorului financiar de preaderare acordat Turciei de către Uniunea Europeană. Acest parteneriat defineşte principalele domenii de acţiune pentru Turcia, enumerate în raportul de ţară pe anul 2002, precum lupta împotriva torturii, respectarea deciziilor Curţii Europene a Drepturilor Omului şi respectarea libertăţilor fundamentale de expresie, de asociere, de religie. De asemenea, Comisia a insistat asupra importanţei continuării reformelor politice. Turcia trebuie să consolideze independenţa şi eficienţa sistemului judiciar, să asigure respectarea efectivă a drepturilor omului şi minorităţilor şi să combată aplicarea torturii, să garanteze drepturile culturale tuturor cetăţenilor, indiferent de origine - cu referire la minoritatea kurdă - să asigure accesul la informaţie şi educaţie, precum şi exercitarea unui control civil asupra militarilor, în conformitate cu practicile UE. Comisia Europeană a cerut autorităţilor turce "să adapteze funcţionarea Consiliului Naţional de Securitate astfel încât controlul militar exercitat de autorităţile civile să corespundă normelor statelor Uniunii". 

De asemenea, au fost enumerate mai multe obiective şi cerinţe care trebuie îndeplinite de către Turcia înainte de 2004, printre care continuarea reformelor structurale cerute de Banca Mondială şi de Fondul Monetar Internaţional. Cerinţele avute în vedere de Comisia Europeană includ şi un sprijin considerabil al eforturilor diplomatice pentru unificarea insulei Cipru, divizată din 1974, dar a cărei parte sudică, unde trăieşte în principal comunitatea greco-cipriotă, singura recunoscută de comunitatea internaţională, va fi admisă, din mai 2004, în Uniunea Europeană.

Pe baza parteneriatului pentru aderare revizuit, Turcia urmează să stabilească un program naţional revizuit de adoptare a acquis-ului comunitar. 

Comisia Europeană a propus, totodată, dublarea ajutorului financiar acordat Turciei în vederea eventualei aderări la Uniunea Europeană, suma totală urmând să ajungă la 1,05 miliarde de euro între anii 2004-2006. Ajutorul propus, care urmează să fie aprobat de "Cei 15", se referă la acordarea unor fonduri de 250 de milioane de euro pentru anul 2004, 300 de milioane în 2005 şi 500 de milioane în 2006, în total 1,05 miliarde de euro, conform prevederilor Parteneriatului pentru aderare adoptat de Comisia Europeană. Până în prezent, ajutorul acordat de către UE s-a ridicat la suma de 177 de milioane de euro pe an.

Uniunea extinsă, care va avea 25 de membri, va decide, în 2004, pe baza unui raport al Comisiei, dacă va deschide sau nu negocierile de aderare cu Turcia. 

Comisia a precizat, pe de altă parte, că intrarea armatei turce în nordul Irakului reprezintă un obstacol suplimentar în calea eventualei aderări a Turciei la UE.

Documentul privind întărirea strategiei de preaderare mai menţionează, pe lângă creşterea asistenţei financiare pentru perioada 2004-2006 şi principalele domenii în care este necesară continuarea procesului de reforme profunde, şi întărirea cooperării în domenii precum dialogul politic, justiţie şi afaceri interne, dialogul economic şi securitatea maritimă. 

Un efort susţinut vizând reforma aparatului judiciar şi a administraţiei publice, precum şi continuarea reformelor economice figurează printre principalele priorităţi pe care Bulgaria trebuie să le aibă în vedere pentru a îndeplini criteriile de aderare la Uniunea Europeană, conform propunerii de parteneriat pentru aderare revizuit prezentat de Comisia Europeană. 

Bulgaria trebuie să-şi reducă durata excesivă a procedurilor judiciare şi să vegheze la respectarea drepturilor fundamentale ale omului, în special drepturile persoanelor care încalcă legea penală. Comisia a insistat, în mod special, ca autorităţile bulgare să renunţe la arestările arbitrare şi să amelioreze condiţiile din institutele psihiatrice.

În legătură cu reformele economice, "Bulgaria nu este, momentan, în măsură să facă faţă concurenţei şi pieţei libere din interiorul Uniunii", a anunţat Comisia Europeană. Comisia a cerut Bulgariei să depună eforturi în cadrul programului său de privatizare, să realizeze reforme în domeniul administraţiei vamale şi fiscale, să respecte dreptul de proprietate şi să dezvolte sectorul financiar nebancar.

Primul parteneriat pentru aderarea Bulgariei a fost adoptat în martie 1998 şi actualizat în decembrie 1999 şi ianuarie 2002. După publicarea, la sfârşitul anului 2002, a "foii de parcurs" pentru aderarea Bulgariei la UE, Comisia Europeană a menţionat că va propune un parteneriat pentru aderare revizuit, ţinând cont de concluziile raportului de ţară pe anul 2002 şi de conţinutul acestei "foi de parcurs". 

Parteneriatul pentru aderare revizuit prezintă, într-un mod amănunţit, problemele pe termen scurt şi mediu enumerate în "foaia de parcurs", precum continuarea reformei aparatului judiciar şi a administraţiei publice, continuarea reformelor economice. Priorităţile astfel definite sunt detaliate în parteneriatul pentru aderare, oferind date revizuite pentru programarea asistenţei de preaderare pe care UE o va aloca Bulgariei. 

Reforma aparatului judiciar şi a administraţiei publice, precum şi continuarea reformelor economice se numără printre principalele priorităţi pe care România trebuie să le aibă în vedere pentru a îndeplini criteriile de aderare la Uniunea Europeană, conform propunerii de parteneriat pentru aderare revizuit prezentată, la 26 martie a.c., de Comisia Europeană. În domeniul justiţiei, România trebuie să-şi continue eforturile pentru a ajunge la un "regim eficient de libertate supravegheată", să asigure "independenţa completă a puterii judiciare şi să instituie un sistem transparent de recrutare şi selecţie a magistraţilor."

Documentul Comisiei Europene menţionează că "România nu satisface, deocamdată, criteriile economice fixate la summit-ul de la Copenhaga", consacrat extinderii UE. Autorităţile române trebuie să continue să reducă rata inflaţiei, să amelioreze gestionarea cheltuielilor publice, să simplifice legislaţia fiscală şi să înregistreze progrese în privatizarea sectorului bancar.

Primul parteneriat pentru aderarea României a fost adoptat în martie 1998 şi actualizat în decembrie 1999 şi ianuarie 2002. 

Parteneriatul pentru aderare revizuit prezintă, amănunţit, obiectivele pe termen scurt şi mediu enumerate în "foaia de parcurs" şi anume reforma aparatului judiciar şi a administraţiei publice, precum şi continuarea reformelor economice. Priorităţile astfel definite sunt detaliate în parteneriatul pentru aderare, oferind date revizuite pentru programarea asistenţei de preaderare pe care UE o va acorda României. 

*

În cadrul reuniunii, Comisia Europeană a aprobat cel de-al doilea raport anual privind procesul de stabilizare şi asociere pentru Europa de Sud-Est: Albania, Bosnia-Herţegovina, Croaţia, Macedonia şi Serbia-Muntenegru.

Raportul evaluează progresele realizate de fiecare ţară în parte în cadrul acestui proces şi subliniază provocările cărora aceste ţări trebuie să le facă faţă în viitor. 

Documentul reafirmă perspectiva ca ţările din Balcani să dezvolte o relaţie şi mai apropiată cu UE şi, ulterior, să adere la forul comunitar. În acelaşi timp, raportul subliniază că ritmul integrării acestor ţări în UE va depinde progresele pe care le va înregistra fiecare dintre aceste state. 

"Din cel de-al doilea raport anual rezultă că Europa de Sud-Est continuă să facă progrese în materie de reforme, care vor deschide calea unei mai mari integrări în Europa", a apreciat comisarul european pentru relaţii externe, Chris Patten, potrivit căruia "elementul esenţial rămâne voinţa politică a administraţiilor regionale". 

*

"Extinderea Uniunii Europene cu încă zece membri în 2004 obligă forul comunitar să depună eforturi pentru a-şi crea un sistem de decizie performant", a apreciat fostul premier olandez Wim Kok, într-un raport privind extinderea Uniunii, realizat la cererea Comisiei Europene şi dat publicităţii cu prilejul reuniunii de la Bruxelles.

Wim Kok consideră că este nevoie de extinderea procedeului de adoptare a deciziilor prin majoritate calificată de voturi, pentru a "permite dezvoltarea viitoare a politicilor Uniunii", dat fiind faptul că regula unanimităţii de voturi în materie de politică externă, fiscalitate, justiţie şi afaceri interne a condus în repetate rânduri la impas ori blocaj între "Cei 15". 

În ceea ce priveşte criza irakiană, raportul subliniază că UE a "strălucit prin absenţa sa", în timp ce "unele state membre au jucat în mod individual un rol major". Potrivit lui Wim Kok, incapacitatea de a organiza o "dezbatere profundă", în cadrul Uniunii, în materie de politică externă şi de securitate comună "ilustrează în mod trist lipsa de voinţă politică a statelor membre pentru a stabili o adevărată poziţie europeană" pe această temă. Viitoarele state membre "nu ar putea fi blamate pentru această situaţie", asigură Wim Kok. Fostul premier olandez preconizează, de asemenea, întărirea "metodei comunitare", care este menită să apere interesul general. 

*

Reflectând profundele diferenţe de opinie din rândul ţărilor membre ale Uniunii Europene în ceea ce priveşte războiul din Irak, Parlamentul European nu a reuşit, la 27 martie a.c., să ajungă la o poziţie comună privind acest conflict armat, respingând toate moţiunile pe această temă. 

Parlamentul UE a respins - cu 255 de voturi împotrivă şi 218 pentru - un text comun prezentat de Grupul Parlamentar al Partidului Socialiştilor Europeni, Grupul Verzilor/Alianţa Liberă Europeană şi Grupul Partidului European Liberal, Democrat şi Reformist, care exprimă opoziţia opiniei publice faţă de război şi lipsa de legitimitate a acestuia, precum şi regretul că nu s-a putut acorda mai mult timp eforturilor de pace. 

În acelaşi timp, legislativul comunitar a respins, cu 286 voturi împotrivă şi 207 pentru, o moţiune depusă de Grupul Partidului Poporului European (Creştin-Democrat) şi al Democraţilor Europeni, care-l acuza pe preşedintele irakian, Saddam Hussein, pentru declanşarea războiului şi lansa un apel la o cooperare loială cu Statele Unite ale Americii, în cadrul unui parteneriat transatlantic. 

Rezultatul votului din Parlamentul European a evidenţiat dezacordurile dintre familiile politice ale "Celor 15", ca şi dintre statele membre ale UE, care au condus la un serios recul în eforturile vizând dezvoltarea unei politici externe şi de securitate comună. 

Parlamentul European a adoptat, la 27 martie a.c., o recomandare privind retragerea sau modificarea anexei 15 la Tratatul de aderare, care include costuri pe termen lung privind finanţarea extinderii.

Forul european consideră că decizia unilaterală a Consiliului Uniunii Europene de a introduce aceste costuri în Tratatul de aderare constituie o încălcare a drepturilor în materie de buget, precum şi o încălcare a acordului interinstituţional, care defineşte condiţiile cooperării şi luării de decizii comune de către Consiliu şi Parlament în domeniul bugetar. 

Legislativul comunitar estimează totodată că, prin această anexă, viitoarele state membre ale Uniunii Europene vor fi discriminate, dat fiind faptul că fondurile bugetare consacrate acestor ţări vor fi definite în mod rigid şi definitiv, ceea ce nu se întâmplă în cazul membrilor actuali ai UE. 

În recomandarea sa, Parlamentul apreciază că decizia unilaterală privind anexa respectivă reprezintă un semnal că "acordul interinstituţional este mort" şi că negocierile viitoare dintre Consiliu şi Parlament pe tema bugetului ar putea deveni foarte dificile. 

Reuniunea trilaterală Parlament-Consiliu-Comisie pe această temă, desfăşurată la 27 martie a.c., nu a ajuns la nici un acord, stabilindu-se, totuşi, ziua de 1 aprilie a.c., ca dată certă pentru reluarea negocierilor pe această temă.

Parlamentul European ar urma să-şi exprime votul, la 9 aprilie, privind aderarea a zece noi state la Uniunea Europeană, ceea ce impune soluţionarea cât mai rapidă a conflictului interinstituţional.

 

5. Priorităţile Rusiei în contextul noilor ameninţări şi provocări internaţionale

 

Într-un interviu publicat la 25 martie a.c. de cotidianul "Rossiiskaia Gazeta", ministrul rus de externe, Igor Ivanov, a analizat situaţia în care se află Rusia şi întreaga comunitate internaţională după declanşarea războiului din Irak.

Potrivit opiniei oficialului rus, în evoluţia situaţiei mondiale a intervenit un moment de mare răspundere şi extrem de complicat. Războiul din Irak a pus întreaga comunitate internaţională în faţa unei opţiuni de principiu. "Este absolut evident că de modul în care vor evolua evenimentele depinde, în mare măsură, nu doar soarta Irakului, ci şi viitorul relaţiilor internaţionale pe termen lung", a apreciat Igor Ivanov. 

De fapt, în această criză, miza principală o reprezintă bazele viitoarei ordini mondiale, consideră oficialul rus. La ora actuală, în condiţiile declanşării operaţiunii militare împotriva Irakului, unitatea coaliţiei internaţionale antiteroriste a ajuns în faţa unui mare pericol. Majoritatea covârşitoare a comunităţii internaţionale a respins şi continuă să respingă soluţionarea militară a problemei privind dezarmarea Irakului, conştientizând foarte bine faptul că această chestiune poate şi trebuie să fie rezolvată prin mijloace politice. "De aceea, nu întâmplător suntem martorii unor manifestaţii mondiale împotriva războiului, fără precedent ca anvergură şi rază geografică. Aceste manifestări oglindesc nu doar ostilitatea faţă de soluţionarea prin forţă a problemei irakiene, ci şi o conştientizare crescândă a caracterului indivizibil al securităţii internaţionale, care, în lumea contemporană, trebuie să fie asigurată în totalitate prin eforturi solide din partea întregii comunităţi internaţionale", a apreciat Igor Ivanov.

Liderul rus a subliniat mai ales faptul că Rezoluţia 1441 a Consiliului de Securitate al Organizaţiei Naţiunilor Unite nu permitea utilizarea automată a forţei. În ceea ce priveşte evoluţia ulterioră a situaţiei, Igor Ivanov a apreciat că reglementarea problemei irakiene trebuie să se afle în continuare sub controlul Consiliului de Securitate, care poartă principala răspundere pentru garantarea păcii şi a securităţii internaţionale. Potrivit oficialului rus, "tocmai în aceasta constă cheia pentru soluţionarea problemelor legate de elaborarea unei strategii internaţionale de contracarare a noilor ameninţări şi provocări".

La sfârşitul secolului XX, omenirea a întors în mod definitiv pagina Războiului Rece, fiind rezolvată o problemă de o importanţă cu adevărat istorică şi mondială: "practic a fost lichidată ameninţarea războiului nuclear global". "Odată cu încheierea confruntării ideologice şi a conflictelor de bloc, au apărut posibilităţi fără precedent de soluţionare a problemelor internaţionale prin intermediul unei colaborări şi coacţionări extinse între state". Potrivit ministrului rus, la începutul anilor '90, multora li se părea că, în scurt timp, conflictele militare vor ţine pentru totdeauna de trecut şi se va instala o epocă de pace, de linişte şi de prosperitate generală. În locul ameninţării pe care o reprezenta o eventuală catastrofă nucleară mondială au apărut noi provocări, precum terorismul internaţional, crima organizată, traficul de stupefiante, proliferarea armelor de distrugere în masă, crizele financiaro-economice globale, ameninţările ecologice şi epidemiile în masă. "Pe creasta separatismului şi a altor manifestări ale extremismului naţional şi religios şi-au făcut apariţia o serie de noi conflicte regionale, ale căror victime devin sute de mii de oameni, în principal din rândul populaţiei paşnice", a apreciat I. Ivanov.

Potrivit oficialului rus, anvergura acestor manifestări a crescut de multe ori sub influenţa unui asemenea fenomen complicat şi controversat precum globalizarea. Pe de o parte, în condiţiile globalizării s-a amplificat brusc interdependenţa statelor, iar conflictele regionale au început să ameninţe în mod serios securitatea şi stabilitatea. Pe de altă parte, prin adâncirea diferenţelor de dezvoltare economică a statelor, globalizarea creează un mediu propice pentru acumularea unui potenţial de criză în multe ţări ale lumii. Tocmai pe această bază îşi fac apariţia şi se extind curentele politice extremiste, ale căror arme sunt violenţa şi terorismul.

Rusia a fost una dintre primele ţări care s-a confruntat cu ameninţarea reală pe care o reprezintă terorismul şi a început să abordeze la nivel global problema privind necesitatea unei riposte comune date acestui flagel. "Se poate spune că, formulând linia noastră politică din ultimii ani, noi am pus de la bun început la baza ei ideea unei cooperări multilaterale extinse în ceea ce priveşte lupta cu noile ameninţări şi provocări. Acest lucru reprezintă nucleul concepţiei noastre privind politica externă. De aceea, ţara noastră nu a avut nici un dubiu cu privire la poziţia pe care trebuie să se situeze în raport cu tragicele evenimente din 11 septembrie 2001 din SUA. Am fost gata să devenim unul dintre cei mai activi participanţi ai coaliţiei globale antiteroriste şi, de asemenea, să începem să stabilim o cooperare rapidă şi eficientă în vederea luptei cu terorismul, împreună cu SUA, Alianţa Nord-Atlantică, Uniunea Europeană, precum şi în cadrul ONU, al CSI, al grupului G-8 şi al altor structuri internaţionale şi regionale", a precizat I. Ivanov.

În pofida tuturor dificultăţilor, operaţiunea antiteroristă din Afganistan a demonstrat că o luptă eficientă împotriva terorismului este posibilă. Mai mult decât atât, potrivit oficialului rus, a apărut o şansă reală de a face din coaliţia antiteroristă mondială un model al noului sistem de garantare a securităţii în lume. Acest lucru este important dacă se ţine cont de un fapt evident: "smulgerea din rădăcini a terorismului" necesită eforturi îndelungate, aceasta însemnând că întreaga comunitate internaţională are nevoie de o strategie pe termen lung în ceea ce priveşte lupta complexă împotriva terorismului, aceasta trebuind să îmbine nu doar soluţionări prin forţă, ci şi măsuri de ordin politic, economic şi social. "Este clar că acţiunile antiteroriste trebuie să contribuie la crearea în întreaga lume a unei atmosfere de ostilitate la adresa terorismului, nu să îngroaşe rândurile adepţilor săi. Totuşi, este extrem de important să nu se depăşească acea limită la care lupta cu terorismul s-ar putea transforma într-o confruntare cu întregi popoare, religii şi civilizaţii. Deosebit de important este faptul că această luptă trebuie să se desfăşoare pe o bază legislativă internaţională precisă, prin intermediul rolului central şi de coordonare al ONU. Suntem convinşi în continuare că noua criză irakiană trebuie să fie reglementată în mod definitiv pe baza tuturor rezoluţiilor Consiliului de Securitate al ONU existente în acest sens", a precizat ministrul de externe al Rusiei.

Igor Ivanov a apreciat că o soluţie universală în ceea ce priveşte asigurarea securităţii în lumea contemporană ar putea deveni crearea unui sistem global de contracarare a ameninţărilor şi provocărilor reale. Un astfel de sistem trebuie să corespundă intereselor vitale ale fiecărui stat şi să asigure stabilitatea internaţională şi dezvoltarea pe termen lung.

Procesul de formare a sistemului global a început, de fapt, din momentul conturării coaliţiei internaţionale antiteroriste, care, pentru prima dată după cel de-al Doilea Război Mondial, a unit comunitatea mondială în lupta împotriva unei ameninţări comune. Ministrul rus consideră că acum, este de o importanţă principială folosirea experienţei acumulate pentru a crea un sistem care să fie capabil să ocrotească securitatea omenirii de un spectru mult mai larg de provocări şi ameninţări.

Potrivit lui Igor Ivanov, parametrii de bază ai acestui sistem pot fi prezentaţi chiar în aceste condiţii internaţionale. Acest sistem trebuie să aibă un caracter global, să fie unul de anvergură atotcuprinzătoare şi să asigure adoptarea unor decizii complexe, deoarece între noile ameninţări şi provocări există, în cele mai multe cazuri, o legătură directă. Un astfel de sistem trebuie să fie universal şi în ceea ce priveşte componenţa participanţilor, deoarece ameninţările contemporane sunt orientate împotriva securităţii şi bunăstării tuturor membrilor comunităţii internaţionale. Pentru ca un asemenea sistem să acţioneze în mod eficient, el trebuie să aibă un centru de coordonare unanim recunoscut, acesta fiind ONU, care are o experienţă vastă în ceea ce priveşte asigurarea păcii şi securităţii internaţionale. De asemenea, sistemul global trebuie să se construiască pe baza solidă a legislaţiei internaţionale, deoarece forţa sa constă în sprijinirea pe principiile şi normele de drept internaţional şi, în primul rând, pe Carta ONU. "Sunt ferm convins că acestea nu sunt simple deziderate, ci o perspectivă absolut reală de dezvoltare a relaţiilor internaţionale. Putem spune fără a exagera: de calea pe care o va alege comunitatea internaţională în vederea asigurării securităţii sale va depinde felul în care va arăta planeta noastră în următoarele decenii", a afirmat Igor Ivanov. Indiferent de cum vor evolua evenimentele, ministrul rus a apreciat că Rusia va acţiona pornind de la premisa că cel mai sigur drum este reprezentat de "acţiunile solidare întreprinse împotriva ameninţărilor comune". 

"Sperăm că acest curs constructiv şi bine gândit al Rusiei se va baza în mod constant pe un sprijin larg din partea societăţii noastre civile. În condiţiile actuale, rolul ce revine comunităţii ruse, cercurilor ştiinţifice şi culturale în activitatea internaţională a statului se amplifică pe zi ce trece. Apar noi şi noi initiaţive, care merită să fie studiate şi susţinute. Doar împreună, unificând întreg potenţialul ţării, vom putea să realizăm cu succes opţiunea noastră strategică în favoarea unei orânduiri democratice multipolare, care garantează dezvoltarea progresivă şi o securitate egală pentru toate statele lumii", a concluzionat Igor Ivanov.

 

6. Obiectivele Israelului după războiul din Irak

 

Problema obiectivelor ce trebuie îndeplinite de liderii israelieni după încheierea războiului din Irak a fost discutată de SUA şi Marea Britanie chiar înainte de începerea conflictului. În opinia analiştilor politici, Israelul va constitui "următoarea pradă aruncată în cuşca leului", în special după declaraţiile făcute de ministrul de externe britanic, Jack Straw.

Acesta a apreciat că lumea arabă consideră că Occidentul aplică o politică a standardelor duble faţă de Israel şi Irak: "lumea arabă trăieşte cu impresia că Occidentul se face vinovat de aplicarea unei politici a standardelor duble, (…) rezoluţiile Naţiunilor Unite asupra Irakului fiind mai mult decât obligatorii, dar ne purtăm cu mănuşi când vine vorba despre rezoluţiile privind conflictul israeliano-palestinian". 

La rândul său, purtătorul de cuvânt al Ministerului Afacerilor Externe a declarat că "toate rezoluţiile Naţiunilor Unite trebuie aplicate, nu doar cele care vizează Irakul. Evident, nu sugerăm că cele două situaţii ar fi similare. Rezoluţiile în legătură cu procesul de pace din Orientul Mijlociu creează obligaţii nu doar pentru Israel, ci şi pentru palestinieni şi ţările arabe vecine. Nu acuzăm Israelul şi vom continua să avem relaţii bune cu acest stat".

Din punctul de vedere al liderilor israelieni, subiectul major îl reprezintă conflictul cu palestinienii. Cu toate acestea, pe agenda primului ministru se află şi alte chestiuni importante: Siria, gruparea Hezbollah şi Iranul.

Analiştii politici consideră că prima regulă importantă este aceea că Israelul nu trebuie să caute noi inamici pentru SUA. A doua regulă este aceea că, în abordarea obiectivelor care urmează, nu este suficient să se gândească numai în termeni de război. "Numai pentru că SUA au optat pentru mijloace militare împotriva Irakului, nu înseamnă că aceasta este şi calea de a atinge alte obiective", apreciază analiştii cotidianului "Ha'aretz".

În privinţa obiectivelor Guvernului, liderii israelieni apreciază că trebuie să se treacă rapid la neutralizarea pericolelor care vin din partea Siriei şi Iranului şi să se iniţieze discuţii privind semnarea documentelor de pace cu Siria. Gruparea Hezbollah va trebui abordată indirect, fie prin intermediul Siriei, fie prin intermediul Iranului.

Analiştii economici apreciază că după încheierea războiului din Irak, Siria se confruntă cu o situaţie economică gravă. În cazul în care regimul irakian va fi înlocuit, este posibil ca Siria să piardă sprijinul economic de care îşi leagă speranţele de redresare. Irakul post-Saddam Hussein va avea un potenţial mare pentru a redeveni un protagonist economic de primă mărime în regiune. În acest sens, Egiptul a început deja să planifice parteneriate economice şi de afaceri cu noul Irak. De asemenea, Occidentul trebuie să ofere Siriei un plan pentru o nouă integrare economică în schimbul unei politici adecvate. 

În ceea ce priveşte Israelul, va trebui să sprijine acest demers şi este de aşteptat ca Siria să înceteze cu adevărat să sprijine terorismul. Scopul principal este acela de a încerca transformarea Hezbollah într-o grupare de factură social-politică care să îşi înceteze activitatea militară teroristă împotriva Israelului. 

Problema iraniană este mai complicată, deoarece acest stat se află într-o cursă a dezvoltării armelor nucleare. Analiştii politici consideră că, din punctul de vedere al iranienilor, indiferent de verdictul conflictului din Irak, este posibil ca Iranul să nu renunţe la proiectele de dezvoltare a acestor arme. 

Nu în ultimul rând, primul ministru al Israelului, Ariel Sharon, trebuie să aibă în vedere respectarea coordonatelor "foii de parcurs" privind Orientul Mijlociu, realizată la iniţiativa preşedintelui american, George W. Bush, în colaborare cu premierul britanic, Tony Blair, aceasta trebuind să fie aplicată chiar înainte ca Autoritatea Naţională Palestiniană să îndeplinească condiţiile americane privind crearea unui stat palestinian. Deşi Rezoluţia 242 a Consiliului de Securitate solicită "încetarea tuturor declaraţiilor sau stărilor de beligeranţă precum şi respectarea şi recunoaşterea suveranităţii, a integrităţii teritoriale şi a independenţei politice a fiecărui stat din regiune şi a dreptului lor de a trăi în pace în limitele unei frontiere sigure şi recunoscute, fără ameninţări sau acţiuni în forţă", analiştii politici apreciază că atentatul terorist care a avut loc la 30 martie a.c., în oraşul israelian Netanya, comis de membrii grupării radicale palestiniene Jihadul Islamic, arată "adevărata dorinţă palestiniană privind pacea în regiune".

